钦定古今图书集成/理学汇编/学行典/第115卷 > 易经 > 《系辞下》
## 钦定古今图书集成/理学汇编/学行典/第115卷 > 易经 > 《系辞下》

子曰：“知几其神乎？君子上交不谄，下交不渎，其知几
乎？几者，动之微，吉之先见者也。君子见几而作，不俟
终日。《易》曰：‘介于石，不终日，贞吉。介如石焉，宁用终日？
断可识矣。君子知微知彰，知柔知刚，万夫之望’。”

〈大全〉朱子曰：“‘知几其神乎’！便是这事难。如邦有道，危言危行；邦无道，危行言逊。今有一样人，其不畏者，又言过于直；其畏谨者，又缩做一团，更不敢说一句话。此便是晓不得那几。若知几则自中节，无此病矣。君子上交不谄，下交不渎。盖上交贵于恭，逊恭则便近于谄；下交贵于和，易和则便近于渎。盖恭与谄相近，和与渎相近，只争些子，便至于流也。”又曰：“上交近于谄，下交近于渎，于此当知几，才过些子，便不是知几。周子所谓‘几善恶者，此也’。”又曰：“‘君子上交不谄，下交不渎’。他这下而说几，最要看个‘几’字，只争些子。凡事未至而空说，道理易见；事已至而显然，道理也易见。凡事之方萌而动之微处，此最难见。”问：“‘几者动之微’，何以独于上下交言之？”曰：“‘上交要恭逊，才恭逊便不知不觉，有个谄的意思在里头。下交不渎，亦是如此。所谓‘几’者，只才觉得近谄近渎，便勿令如此，便是知几’。　张子曰：‘几者，象见而未形者也。形则涉乎明，不待神而后知也’。”“‘《吉》之先见’云者，顺性命，则所先皆吉也。”　汉上朱氏曰：“几者动之微”，吉之先见者也。譬如阳升而井温，雨降而云出，众人不识而君子见之。　临川吴氏曰：“穆生得免申、白之祸者，能见几而作也。刘、柳竟陷伾、文之党者，不能见几而作也。”